
	Παρουσίαση του βιβλίου

Ανθολόγιο Χαϊκού

Α΄ Πανελλήνιος Διαγωνισμός Χαϊκού 2015
στο Σπίτι της Κύπρου

Με επιτυχία πραγματοποιήθηκε την Πέμπτη 1 Ιουνίου 2017, στο Σπίτι της Κύπρου, η εκδήλωση απονομής των βραβείων και επαίνων στους νικητές του Α΄ Πανελλήνιου Διαγωνισμού Ποίησης Χαϊκού 2015, που προκήρυξαν οι Πνευματικοί Ορίζοντες - Εφαλτήριο Λόγου Τέχνης και Πολιτισμού, και η παρουσίαση της έκδοσης Ανθολόγιο Χαϊκού, σε επιμέλεια Άθου Χατζηματθαίου, όπου συμπεριλαμβάνονται τόσο τα βραβευθέντα και επαινεθέντα ποιήματα όσο και αυτά που αξιολογήθηκαν θετικά από την κριτική επιτροπή του διαγωνισμού.
Την εκδήλωση προλόγισε και συντόνισε ο συγγραφέας, ποιητής, μέλος Δ.Σ. Πνευματικών Οριζόντων, κ. Πανίκος Παναγή.

Τους συντελεστές της εκδήλωσης και τους νικητές του διαγωνισμού καλωσόρισε στο Σπίτι της Κύπρου η Μορφωτικός Σύμβουλος της Πρεσβείας της Κυπριακής Δημοκρατίας κ. Μαρία Παναγίδου, η οποία επεσήμανε ότι το χαϊκού απλώνει τις ρίζες του από τον αρχαίο γιαπωνέζικο πολιτισμό ως τον σύγχρονο παγκόσμιο, καθώς δηλώνει μοναδικής πυκνότητας επιγραμματικούς στίχους με λυρισμό και χάρη.
Αναφερόμενος στην προκήρυξη και την επιτυχία του διαγωνισμού, ο λογοτέχνης, Πρόεδρος των Πνευματικών Οριζόντων, κ. Άθως Χατζηματθαίου είπε ότι η ανταπόκριση υπήρξε εντυπωσιακή, καθώς συμμετείχαν 106 ποιητές, από την Κύπρο, την Ελλάδα και άλλες ευρωπαϊκές χώρες, με 514 ποιήματά τους, γεγονός που οδήγησε τους διοργανωτές στην έκδοση του ανθολογίου. το οποίο περιλαμβάνει 124 ποιήματα που διακρίθηκαν.

Χαιρετισμό στην εκδήλωση απηύθυναν ο ιστορικός, ερευνητής, Πρόεδρος του Ελληνικού Πολιτιστικού Ομίλου Κυπρίων Ελλάδος (Ε.Π.Ο.Κ.), Δρ Ηρακλής Ζαχαριάδης και ο λογοτέχνης, τ. Πρόεδρος της Πανελλήνιας Ένωσης Λογοτεχνών, κ. Νίκος Ταβουλάρης, οι οποίοι εξήραν το έργο και την προσφορά του κ. Χατζηματθαίου και υπογράμμισαν τη σημασία του διαγωνισμού για τη στήριξη και τη διάδοση της ιδιαίτερης ποιητικής έκφρασης του χαϊκού, καθώς και για την ανάδειξη νέων λογοτεχνών.

Για το βιβλίο μίλησε ο ποιητής, συγγραφέας, μέλος του Δ.Σ. των Πνευματικών Οριζόντων, κ. Γιάννος Λαμπής ο οποίος αναφερόμενος στην ποίηση χαϊκού είπε ότι ίσως να είναι και η πιο σύντομη διαδραστική μορφή ποίησης στον κόσμο, με τον πιο πολύπλοκο σε βάθος διαλογισμό. Το χαϊκού, πρόσθεσε, μπορεί να εμπεδωθεί ως ένα πραγματικά αυτοτελές ανανεωτικό και αυτοποιητικό ρεύμα καθαρά ελληνικής ποιητικής στη βάση του συνειδητού περίγυρου της αρχαίας και σύγχρονης ελληνικής σκέψης. Η έκδοση αυτού του βιβλίου, ανέφερε συμπερασματικά, προσφέρει και σε ποιητές και σε αναγνώστες, μια ακόμη «πρόκληση» εκτίμησης και αναπροσδιορισμού του τεράστιου μεγέθους της διαλεκτικής ικανότητας της γλώσσας μας, πλάι στην ελληνική ποιητική γραμματεία, που είναι και ουσιαστική και προοδευτική σε αναζήτηση «τρόπων» εφαρμογής και της ξένης, για τα ελληνικά δεδομένα φόρμας ποίησης.
Ακολούθησαν οι  απονομές βραβείων, επαίνων και τιμητικών διακρίσεων.

Η εκδήλωση που πραγματοποιήθηκε με τη στήριξη των Πολιτιστικών Υπηρεσιών του Υπουργείου Παιδείας και Πολιτισμού της Κυπριακής Δημοκρατίας, διανθίστηκε μουσικά από τον Γεράσιμο Δημοβασίλη, που έπαιξε shakuhachi, ένα είδος ιαπωνικού αυλού, την Έλενα Κλουβάτου, λυρική σοπράνο και την Ιακωβίνα-Μαρία Μαρκοπούλου στο πιάνο.

